《夏日登鳌柱山望海》
明代·韩疆

鳌柱崚嶒镇越州，孤城千仞俯危楼。忽惊溟渤天垂尽，始信东南地半浮。

岛屿遥连云日险，波涛不尽古今愁。一竿且罢任公钓，更拟乘槎万里游。

作者简介：明末清初直隶宛平人，字石耕，一字经正。好学能诗文，尤善鼓琴，琴操北音。终身不娶。入清，游览江南名胜，客死平湖，年四十三。有《天樵子集》。